ادهم وانلى

ابراهيم أدهم اسماعيل محمد وانلي فنان تشكيلى مصرى من مواليد اسكندرية فى 25 فبراير سنة 1908 وتوفى فى 20 ديسمبر سنة 1959. كان عضو بهيئة التدريس بكلية الفنون الجميلة باسكندرية عند انشائها سنة 1957 لغاية وفاته. ويعتبر هو و أخوه الاكبر سيف وانلى من اشهر الفنانين التشكيليين فى مصر. و كان مرسمهما مزار للفنانين والمثقفين لأكتر من 40 سنه لغاية بعد وفاة أدهم واستمرار سيف فى مسيرته الفنية. ولهم متحف باسميهما فى مجمع متاحف محمود سعيد باسكندرية.

 دراسة الفن 
درس الفن فى مدرسة حسن كامل سنة 1929 واللى اتسمت بعدين الجمعية الاهلية للفنون الجميلة باسكندرية و كان هو و أخوه الاكبر سيف وانلى اول تلميذين ينتظمان فى مرسم الفنان اتورينو بيكى (Bicchi) يوم افتتاحه فى 9 اكتوبر سنة 1930،وبعد رحيل بيكى افتتحا مرسما خاصا لتعليم الرسم فى 18 يونيه 1935

 اعماله 
اشتهر أدهم وانلى بتسجيله لحياة المسرح والسيرك و بالخصوص الباليه والأوبرا اللى قدمت عروضها فى دار الاوبرا بالقاهرة ومسرح محمد على باسكندرية.. و سجل فى اللوحات أضواء المسرح وحركات اللاعبين معبر عن الخفة والرشاقة فى تنوع بالإضافة لموهبته فى الكاريكاتير اللى استخدمها فى السخرية من نفسه ومن معاصريه. كمان استغنى عن رسم الموديلات وخرج للشوارع والحياة العامة لتسجيل الحياة اليومية فى اسكندرية زى البحر، مراكب الصيادين والشوارع والميادين. ومن اشهر لوحاته: باليه، السلام، مصارعة الثيران، عم محروس، المحكمة الشرعية.

و قام بتسجيل آثار ومعالم النوبه قبل إقامة السد العالى بتكليف من وزارة الثقافة المصرية.

تصنيف:مواليد 1908
تصنيف:وفيات 1959
تصنيف:رسامين مصريين
تصنيف:فنانين تشكيليين
تصنيف:اسكندرانيه
تصنيف:مصريين اتراك